Document ID: 32006R0793

KOMISIJAS REGULA (EK) Nr. 793/2006
(2006. gada 12. aprīlis),
ar kuru paredz atsevišķus sīki izstrādātus noteikumus par to, kā īstenot Padomes Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 30. janvāra Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem (1), un jo īpaši tās 25. pantu,
tā kā:
(1)
Ņemot vērā ar Regulu (EK) Nr. 247/2006 ieviestās izmaiņas un gūto pieredzi, tiesību aktu vienkāršošanas labad ir jāatceļ Komisijas Regulas (EEK) Nr. 388/92 (2), (EEK) Nr. 2174/92 (3), (EEK) Nr. 2233/92 (4), (EEK) Nr. 2234/92 (5), (EEK) Nr. 2235/92 (6), (EEK) Nr. 2039/93 (7), (EEK) Nr. 2040/93 (8), (EK) Nr. 1418/96 (9), (EK) Nr. 2054/96 (10), (EK) Nr. 20/2002 (11), (EK) Nr. 1195/2002 (12), (EK) Nr. 43/2003 (13), (EK) Nr. 995/2003 (14), (EK) Nr. 14/2004 (15) un (EK) Nr. 188/2005 (16) un jāaizstāj tās ar vienu Regulu, ar kuru paredz atsevišķus sīki izstrādātus noteikumus par to, kā īstenot Regulu (EK) Nr. 247/2006.
(2)
Jānosaka sīki izstrādāti noteikumi, kā izveidot un grozīt prognozējamo piegāžu bilances produktiem, kurus var piegādāt saskaņā ar īpašu piegādes režīmu.
(3)
Dažus lauksaimniecības produktus, uz kuriem attiecas atbrīvojums no ievedmuitas nodokļa, tagad var ievest tikai pēc ievešanas atļaujas saņemšanas. Administratīvās vienkāršošanas labad, piešķirot atbrīvojumu no ievedmuitas nodokļa, pamatā jāizmanto ievešanas atļauja.
(4)
Attiecībā uz citiem lauksaimniecības produktiem, par kuriem nav jāuzrāda ievešanas atļauja, nepieciešama tāda dokumenta pieņemšana, ko varētu izmantot par pamatu, piešķirot atbrīvojumu no ievedmuitas nodokļa. Šim nolūkam jāizmanto uz ievešanas atļaujas veidlapas sagatavota atbrīvojuma apliecība.
(5)
Jānosaka sīki izstrādāti noteikumi par to, kā noteikt atbalsta summu produktu piegādei saskaņā ar īpašu piegādes režīmu. Izstrādājot šos noteikumus, jāņem vērā piegādes papildu izmaksas, kas saistītas ar lielo attālumu līdz šiem reģioniem un to atrašanos uz salām, jo šo apstākļu dēļ radusies slodze minētajiem reģioniem ir par apgrūtinājumu. Lai saglabātu Kopienas produktu konkurētspēju, sniedzot šo atbalstu, jāņem vērā praksē pastāvošās eksporta cenas.
(6)
Kopienas produktiem piešķirtā atbalsta shēma jāpārvalda ar tā saucamā “atbalsta sertifikāta” palīdzību, izmantojot ievešanas atļaujas veidlapu.
(7)
Īpašo piegādes režīmu pārvaldībai nepieciešams ieviest tādus īpašus sīki izstrādātus noteikumus atbalsta sertifikāta izsniegšanai, ar kuriem atkāpjas no parastajiem noteikumiem, ko piemēro ievešanas atļaujām, un kuri noteikti ar Komisijas 2000. gada 9. jūnija Regulu (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (17).
(8)
Ar īpašo piegādes režīmu pārvaldību jāsasniedz divkāršs mērķis. No vienas puses, sekmēt atļauju un sertifikātu ātru izsniegšanu, atceļot vispārējo prasību vispirms iemaksāt drošības naudu, kā arī atbalsta summas izmaksāšanu īsā laikā, ja piegādāti tiek Kopienas produkti. No otras puses, jānodrošina darījumu regulēšana un pārraudzība un pārvaldības iestādēm jāpiešķir vajadzīgie instrumenti šā režīma mērķu sasniegšanai, tas ir, nodrošināt konkrētu lauksaimniecības produktu regulāru piegādi un attālāko reģionu ģeogrāfiskā stāvokļa radītās sekas kompensēt ar saņemtajām priekšrocībām, kuru ietekme saglabājas līdz pat tiešajam patērētājam paredzēto produktu laišanai tirgū.
(9)
Viens no šādiem instrumentiem ir to uzņēmēju reģistrācija, kuru ekonomiskā darbība notiek saskaņā īpašo piegādes režīmu. Ar reģistrāciju uzņēmējiem, ja tie ievēro ar Kopienas un valsts tiesību aktiem uzliktās saistības, ir jāsaņem tiesības uz minēto režīmu. Pretendentam jābūt tiesīgam reģistrēties, ja tas atbilst virknei objektīvu režīma pārvaldībai vajadzīgu nosacījumu.
(10)
Ar sīki izstrādātajiem īpašā piegādes režīma pārvaldības noteikumiem jāpanāk, ka saskaņā ar prognozējamo piegāžu bilancēs noteiktajiem daudzumiem reģistrētais uzņēmējs saņem atļauju vai sertifikātu par produktiem un daudzumiem, ar ko tas veic tirdzniecisku darījumu uz sava rēķina, uzrādot dokumentus, ar kuriem apliecina darījuma faktu un to, ka atļaujas vai sertifikāta pieteikums ir kārtībā.
(11)
To darbību uzraudzība, uz ko attiecas īpašais piegādes režīms, cita starpā prasa noteikt atļauju un sertifikātu derīguma termiņu, kas atbilst gaisa vai jūras transporta prasībām, un pierādīt, ka piegādes darbība, uz ko attiecas sertifikāts, ir veikta īsā laikposmā, kā arī aizliegt attiecīgā dokumenta turētāja tiesību un pienākumu nodošanu citām personām.
(12)
Priekšrocībām, kas izpaužas kā atbrīvojums no ievedmuitas nodokļiem un atbalsts Kopienas produktiem, jāietekmē ražošanas izmaksas un tiešo patērētāju maksātās cenas. Tāpēc ir vajadzīgas pārbaudes, lai pārliecinātos, ka priekšrocības tiešām ietekmē minētos faktorus.
(13)
Regulā (EK) Nr. 247/2006 paredzēts, ka produktus, uz ko attiecas īpašais piegādes režīms, nedrīkst eksportēt tālāk uz trešām valstīm vai pārsūtīt uz pārējām Kopienas dalībvalstīm. Minētajā regulā tomēr paredzēts ierobežots skaits atkāpju no minētā principa, kuras katram attiecīgajam reģionam ir atšķirīgas. Ir jāparedz sīki izstrādāti noteikumi, lai pārbaudītu minēto atkāpju izmantošanu. Lai veicinātu vietējo tirdzniecību, ir jānosaka to pārstrādāto produktu daudzumi, kas var ietilpt tradicionālajā eksporta klāstā vai sūtījumos, kā arī to produktu daudzumi un eksporta galamērķi, kuri pārstrādāti vietējos pārstrādes uzņēmumos.
(14)
Lai aizsargātu patērētājus un tirgotāju komerciālās intereses, produkti, kam nav tirdzniecībai atbilstīgas labas kvalitātes saskaņā ar Komisijas 1999. gada 15. aprīļa Regulu (EK) Nr. 800/1999, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (18), ne vēlāk kā brīdī, kad tos pirmo reizi laiž tirgū, jāizslēdz no īpašā piegādes režīma darbības sfēras un jāparedz atbilstīgi pasākumi, ja šo prasību nepilda.
(15)
Attiecībā uz partnerattiecību procedūrām, kas ir spēkā attālākajos reģionos, kompetentajām iestādēm ir jāparedz sīki izstrādāti administratīvi noteikumi, kas vajadzīgi, lai nodrošinātu īpašā piegādes režīma pārvaldību un uzraudzību. Turklāt, lai nodrošinātu režīma pienācīgu uzraudzību, ir vajadzīgi noteikumi par veicamajām pārbaudēm. Tādēļ, lai nodrošinātu ieviesto mehānismu normālu darbību, ir jāparedz administratīvie sodi.
(16)
Lai varētu novērtēt šo režīmu īstenošanu, kompetentajām iestādēm, ir jāsūta Komisijai regulāri ziņojumi.
(17)
Par katru vietējās produkcijas atbalsta shēmu ir jānosaka, kāds ir pieteikuma saturs un kādi dokumenti jāpievieno, lai novērtētu tā pamatotību.
(18)
Jebkurā brīdī jābūt iespējai izdarīt labojumus atbalsta pieteikumos, ja tajos ir acīmredzamas kļūdas.
(19)
Jāievēro atbalsta pieteikumu iesniegšanas un grozīšanas termiņi, lai valsts iestādes varētu plānot un pēc tam efektīvi pārbaudīt, vai pieteikumi saņemt atbalstu par vietējo produkciju ir sagatavoti pareizi. Tāpēc jānosaka termiņi, pēc kuru beigām novēlotus pieteikumus vairs nepieņem. Turklāt jāpiemēro samazinājums, lai audzētājus rosinātu ievērot noteiktos termiņus.
(20)
Audzētājiem jāatļauj jebkurā laikā atsaukt savus vietējās produkcijas atbalsta pieteikumus vai to daļas ar noteikumu, ka kompetentā iestāde vēl nav ne informējusi audzētāju par kļūdām atbalsta pieteikumā, ne paziņojusi par pārbaudi uz vietas, kurā atklātas kļūdas tajā daļā, uz ko attiecas atsaukums.
(21)
Efektīvi jāpārrauga to atbalsta shēmu noteikumu ievērošana, ko pārvalda saskaņā ar integrēto vadības un kontroles sistēmu. Tālab, kā arī lai panāktu saskaņotu uzraudzību visās dalībvalstīs, sīki jāizklāsta kritēriji un tehniskās procedūras, kas attiecas uz administratīvajām pārbaudēm un pārbaudēm uz vietas. Attiecīgā gadījumā dalībvalstīm ir jācenšas apvienot dažādās pārbaudes, kas paredzētas šajā regulā, ar pārbaudēm, kuras paredzētas citos Kopienas noteikumos.
(22)
Jānosaka minimālais audzētāju skaits, kas jāpārbauda uz vietas saskaņā ar dažādajām atbalsta shēmām.
(23)
Izlase, ievērojot pārbaužu uz vietas minimālo īpatsvaru, ir jānosaka, daļēji par pamatu ņemot riska analīzi un daļēji pēc nejaušības principa. Jāprecizē galvenie faktori, kas jāņem vērā, veicot riska analīzi.
(24)
Ja konstatē būtiskus pārkāpumus, kārtējā gadā un nākamajā gadā jāpalielina pārbaužu uz vietas skaits, lai pietiekamā līmenī nodrošinātu attiecīgo atbalsta pieteikumu atbilstību.
(25)
Lai pārbaudes uz vietas būtu efektīvas, ir svarīgi informēt inspektorus par iemesliem, kāpēc attiecīgie audzētāji ir izraudzīti pārbaudei uz vietas. Dalībvalstīm tāda informācija ir jāsaglabā.
(26)
Lai valsts iestādēm un jebkurai kompetentai Kopienas iestādei būtu iespēja kontrolēt uz vietas veiktās pārbaudes, informācija par pārbaudēm ir jāreģistrē pārbaudes ziņojumā. Audzētājiem vai viņu pārstāvjiem jādod iespēja parakstīt ziņojumu. Tomēr, ja pārbaude notiek no attāluma, dalībvalstīm jāatļauj paredzēt minēto iespēju tikai tajos gadījumos, kad pārbaudē konstatē pārkāpumus. Turklāt neatkarīgi no tā, kāda veida pārbaude uz vietas ir veikta, pārkāpumu atklāšanas gadījumā audzētājam ir jāsaņem ziņojuma kopija.
(27)
Lai efektīvi aizsargātu Kopienas finansiālās intereses, jāpieņem atbilstīgi pasākumi, lai cīnītos pret pārkāpumiem un krāpšanu.
(28)
Samazināšanas un izslēgšanas gadījumi jānosaka, ņemot vērā proporcionalitātes principu un īpašās problēmas, kas rodas nepārvaramas varas, ārkārtas apstākļu un dabas katastrofu gadījumos. Samazināšanai un izslēgšanai jābūt atkarīgai no pieļautā pārkāpuma smaguma un var arī uz noteiktu laiku pilnīgi izslēgt vienu vai vairākas vietējās produkcijas atbalsta shēmas.
(29)
Samazināšana un izslēgšana parasti nav jāpiemēro, ja audzētāji ir iesnieguši pareizu faktisko informāciju vai citādi var pierādīt, ka nav vainīgi.
(30)
Audzētājiem, kas jebkurā laikā kompetentajām valsts iestādēm paziņo par nepareiziem atbalsta pieteikumiem, neatkarīgi no nepareizības iemesla nepiemēro samazināšanu vai izslēgšanu, ja vien attiecīgais audzētājs nav bijis informēts par kompetentās iestādes nodomu veikt pārbaudi uz vietas un minētā iestāde vēl nav paziņojusi audzētājam par pārkāpumiem pieteikumā. Tas pats jāpiemēro attiecībā uz nepareiziem datiem, kas atrodas elektroniskajā datu bāzē.
(31)
Ja vienam un tam pašam audzētājam ir jāpiemēro vairāki samazinājumi, tad tie jāpiemēro neatkarīgi cits no cita. Turklāt samazinājumi un izslēgšana, kas paredzēta saskaņā ar šo regulu, jāpiemēro, neierobežojot papildu sankcijas saskaņā ar jebkuriem citiem Kopienas vai valsts tiesību aktiem.
(32)
Ja audzētājs nepārvaramas varas vai ārkārtas apstākļu dēļ nav spējis izpildīt saistības, kas paredzētas sīki izstrādātos noteikumos programmu īstenošanai, atbalsta priekšrocība viņam jāsaglabā. Jāprecizē, kādus konkrētus gadījumus kompetentās iestādes var atzīt par ārkārtas apstākļu gadījumiem.
(33)
Ja nepienācīgi izmaksātās summas tiek atgūtas, tad, lai nodrošinātu godprātības principa vienādu piemērošanu visā Kopienā, nosacījumi, ar kādiem šo principu var piesaukt, jānosaka, nekaitējot attiecīgo izdevumu pārbaudei grāmatojumu noskaidrošanas procedūrā.
(34)
Ir jāpieņem attiecīgi sīki izstrādāti noteikumi grafiskā simbola ieviešanai ar mērķi veicināt atpazīstamību par attālāko Kopienas reģionu raksturīgajiem augstas kvalitātes svaigajiem vai pārstrādātajiem lauksaimniecības produktiem un veicināt to patēriņu.
(35)
Attālāko reģionu nozares organizācijām jāpiedāvā grafiskā simbola lietošanas nosacījumi, proti, tām jāsastāda to svaigo vai pārstrādāto produktu saraksts, kuriem var piemērot šo simbolu, kā arī jānosaka, kādām jābūt pārstrādāto produktu kvalitātes īpašībām, ražošanas, apstrādes un izgatavošanas metodēm. Jāprecizē, ka šīs prasības jānosaka saskaņā ar Kopienas noteikumos pastāvošajiem standartiem vai, ja tādu nav, saskaņā ar starptautiskajiem standartiem, vai saskaņā ar tradicionālajiem audzēšanas veidiem un izgatavošanas metodēm.
(36)
Lai gūtu vislielāko labumu no šā īpašā veicināšanas instrumenta, kas piedāvāts attālāko reģionu īpašo augstas kvalitātes produktu ražotājiem un izgatavotājiem, kā arī lai veicinātu pārvaldības un pārbaužu vienkāršošanu un efektivitāti, ir noteikts, ka tiesības izmantot grafisko simbolu jāpiešķir šajos reģionos reģistrētiem uzņēmējiem, kas tieši atbildīgi par attiecīgo produktu ražošanu, apstrādi tirdzniecībai un izgatavošanu un kas apņemas ievērot zināmas saistības.
(37)
Kompetentajām iestādēm, kas atbildīgas par attiecīgajiem reģioniem, jāpieņem vajadzīgie administratīvie noteikumi, lai nodrošinātu ieviesto mehānismu normālu darbību un gādātu par minēto saistību ievērošanu.
(38)
Jāparedz, ka Komisijai tiek sniegta vajadzīgā informācija, lai tā varētu vislabākajā veidā nodrošināt grafiskā simbola ieviešanas saskaņošanu dažādajos attālākajos reģionos.
(39)
Lai atbrīvotu no ievedmuitas nodokļa tabakas importu Kanāriju salās, jānosaka ikgadējais periods tā maksimālā tabakas izstrādājumu daudzuma aprēķināšanai, kas paredzēts Regulas (EK) Nr. 247/2006 22. pantā, un jādefinē termins “vietējā tabakas izstrādājumu ražošana”. Turklāt, lai panāktu iespējami lielāku elastību, ir jāatļauj, lai jēltabakas ar izgrieztu vidējo dzīslu kopējo daudzumu varētu izmantot citu produktu ievešanai, ņemot vērā tādu ekvivalences koeficientu, kas atkarīgs no vietējās ražošanas vajadzībām.
(40)
Vispārīgs noteikums ir tāds, ka dalībvalstīm jāveic visi papildu pasākumi, lai nodrošinātu šīs regulas pienācīgu īstenošanu.
(41)
Attiecīgā gadījumā Komisija ir jāinformē par visiem pasākumiem, ko dalībvalstis veikušas, lai īstenotu šajā regulā paredzētās atbalsta shēmas. Lai Komisija varētu veikt efektīvu uzraudzību, dalībvalstīm regulāri jāsūta tai konkrēti statistikas dati par atbalsta shēmām.
(42)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
I SADAĻA
MĒRĶIS UN DEFINĪCIJAS
1. pants
Mērķis
Ar šo regulu nosaka sīki izstrādātus noteikumus Regulas (EK) Nr. 247/2006 piemērošanai attiecībā uz attālāko reģionu īpašā piegādes režīma, šo reģionu vietējās produkcijas atbalstīšanas pasākumu un papildu pasākumu programmām.
2. pants
Definīcijas
Šajā regulā:
a)
“attālākie reģioni” ir EK dibināšanas līguma 299. panta 2. punktā minētie reģioni, katru Francijas aizjūras departamentu uzskatot par atsevišķu attālāko reģionu;
b)
“kompetentās iestādes” ir iestādes, ko šīs regulas īstenošanai iecēlusi dalībvalsts, kuras teritorijas daļa ir attālākais reģions;
c)
“programma” ir Regulas (EK) Nr. 247/2006 24. pantā minētā kopējā programma.
II SADAĻA
ĪPAŠS PIEGĀDES REŽĪMS
I NODAĻA
Prognozējamo piegāžu bilance
3. pants
Prognozējamo piegāžu bilanču mērķis un bilanču grozīšana
Prognozējamo piegāžu bilancēs, kas paredzētas Regulas (EK) Nr. 247/2006 2. pantā, katra attālākā reģiona piegādes vajadzības nosaka pēc kalendārā gada. Tās var grozīt saskaņā ar šīs regulas 49. pantu.
II NODAĻA
Piegāde, ievedot no trešām valstīm
1. iedaļa
To produktu ievešana, par kuriem jāuzrāda ievešanas atļauja
4. pants
Ievešanas atļauja
1. Tiem produktiem, kurus ievedot, jāuzrāda ievešanas atļauja, atbrīvojumu no ievedmuitas, kas paredzēts Regulas (EK) Nr. 247/2006 3. panta 1. punktā, piemēro, uzrādot minēto atļauju.
2. Ievešanas atļauju sagatavo atbilstīgi Regulas (EK) Nr. 1291/2000 I pielikumā sniegtajam paraugam.
3. Ievešanas atļauju pieteikumu un atļauju veidlapu 20. ailē ieraksta kādu no I pielikuma A daļā un kādu no I pielikuma B daļā minētajām norādēm.
4. Ievešanas atļauju 12. ailē norāda atļaujas derīguma pēdējo dienu.
5. Ievešanas atļaujas atbilstīgi prognozējamo piegāžu bilancēm kompetentās iestādes izsniedz pēc ieinteresēto personu pieprasījuma.
6. Ievedmuitas nodokli iekasē par daudzumiem, kas pārsniedz ievešanas atļaujās norādītos. Regulas (EK) Nr. 1291/2000 8. panta 4. punktā paredzētā 5 % pielaide tiek atļauta ar noteikumu, ka samaksāts ar to saistītais ievedmuitas nodoklis.
2. iedaļa
To produktu ievešana, par kuriem nav jāuzrāda ievešanas atļauja
5. pants
Atbrīvojuma apliecība
1. Tiem produktiem, kurus ievedot, nav jāuzrāda ievešanas atļauja, atbrīvojumu no ievedmuitas, kas paredzēts Regulas (EK) Nr. 247/2006 3. panta 1. punktā, piemēro, uzrādot atbrīvojuma apliecību.
2. Atbrīvojuma apliecību sagatavo pēc ievešanas atļaujas parauga, kas sniegts Regulas (EK) Nr. 1291/2000 I pielikumā.
Regulas (EK) Nr. 1291/2000 8. panta 5. punktu, 13., 15., 17., 18., 21., 23., 26., 27., 29. līdz 33. pantu un 36. līdz 41. pantu piemēro pēc analoģijas, ievērojot šīs regulas noteikumus.
3. Kādu no I pielikuma C daļā minētajām norādēm iedrukā vai iespiež ar zīmogu apliecības augšējā kreisajā ailē.
4. Atbrīvojuma apliecības pieteikumu un apliecības veidlapu 20. ailē ieraksta kādu no I pielikuma D daļā un kādu no I pielikuma B daļā minētajām norādēm.
5. Atbrīvojuma apliecības 12. ailē norāda apliecības derīguma pēdējo dienu.
6. Atbrīvojuma apliecības atbilstīgi prognozējamo piegāžu bilancēm kompetentās iestādes izsniedz pēc ieinteresēto personu pieprasījuma.
III NODAĻA
Kopienas piegāde
6. pants
Atbalsta noteikšana un piešķiršana
1. Lai piemērotu Regulas (EK) Nr. 247/2006 3. panta 2. punktu, dalībvalsts programmas ietvaros nosaka, kāda ir atbalsta summa, lai kompensētu izmaksas, ko rada salu nomaļais un attālais ģeogrāfiskais novietojums, ņemot vērā:
a)
attiecībā uz pārvadājumu papildizmaksām - starppārkraušanu preču nogādei attiecīgo attālāko reģionu galapunktā;
b)
attiecībā uz vietējās pārstrādes papildizmaksām - tirgus apjomu, vajadzību nodrošināt piegāžu drošību un īpašās preču kvalitātes prasības attiecīgajos attālākajos reģionos.
2. Atbalstu nepiešķir par tādu produktu piegādēm, kuriem jau ir piemērots īpašs piegādes režīms citā attālākajā reģionā.
Atbalstu nepiešķir par C cukura piegādi.
7. pants
Atbalsta sertifikāts un atbalsta izmaksāšana
1. Atbalstu izmaksā, uzrādot pilnībā izmantotu sertifikātu, še turpmāk sauktu par “atbalsta sertifikātu”.
Atbalsta sertifikāta uzrādīšana iestādēm, kas atbildīgas par atbalsta izmaksāšanu, ir līdzvērtīga atbalsta pieteikumam, un sertifikāts jāuzrāda trīsdesmit dienu laikā no atbalsta sertifikāta piešķiršanas dienas, izņemot nepārvaramas varas vai dabas katastrofas gadījumus. Ja minēto termiņu pārsniedz, atbalsta summu samazina par 5 % par katru nokavēto dienu.
Kompetentās iestādes izmaksā atbalstu deviņdesmit dienu laikā, skaitot no dienas, kurā iesniedz izmantoto atbalsta sertifikātu, izņemot:
a)
nepārvaramas varas vai dabas katastrofas gadījumus;
b)
ja ir uzsākta administratīva izmeklēšana par tiesībām saņemt atbalstu; šādā gadījumā maksājumu veic tikai pēc tam, kad tiesības ir atzītas.
2. Atbalsta sertifikātu sagatavo pēc ievešanas atļaujas parauga, kas sniegts Regulas (EK) Nr. 1291/2000 I pielikumā.
Regulas (EK) Nr. 1291/2000 8. panta 5. punktu, 13., 15., 17., 18., 21., 23., 26., 27., 29. līdz 33. pantu un 36. līdz 41. pantu piemēro pēc analoģijas, ievērojot šīs regulas noteikumus.
3. Kādu no I pielikuma E daļā minētajām norādēm iedrukā vai iespiež ar zīmogu sertifikāta augšējā kreisajā ailē.
Sertifikātos svītro 7. un 8. aili.
4. Atbalsta sertifikāta pieteikumu un sertifikāta veidlapu 20. ailē ieraksta kādu no I pielikuma F daļā un kādu no I pielikuma G daļā minētajām norādēm.
5. Atbalsta sertifikāta 12. ailē norāda sertifikāta derīguma pēdējo dienu.
6. Piemēro tādu atbalsta summu, kāda ir spēkā atbalsta sertifikāta pieteikuma iesniegšanas dienā.
7. Atbalsta sertifikātus atbilstīgi prognozējamo piegāžu bilancēm kompetentās iestādes izsniedz pēc ieinteresēto personu pieprasījuma.
IV NODAĻA
Kopīgi noteikumi
8. pants
Saimnieciskā izdevīguma pārnešana uz tiešo patērētāju
1. Šajā sadaļā:
a)
Regulas (EK) Nr. 247/2006 3. panta 4. punktā minētais “saimnieciskais izdevīgums” ir minētajā regulā paredzētā atbrīvošana no ievedmuitas vai Kopienas atbalsta piešķiršana;
b)
“tiešais patērētājs”,
i)
ja produkti paredzēti tiešam patēriņam, ir patērētājs;
ii)
ja produkti paredzēti pārstrādes nozarei un iesaiņošanai ar nolūku lietot tos uzturā,
-
ir gala pārstrādātājs vai iepakotājs - tai atbalsta daļai, ar ko paredzēts kompensēt nošķirtību un attālo novietojumu uz salām,
-
ir patērētājs - papildu atbalsta daļai, kas paredzēta, ņemot vērā eksporta cenas;
iii)
ja produkti paredzēti pārstrādes vai iepakošanas nozarei izmantošanai dzīvnieku barībā un izmantošanai lauksaimniecības resursu veidā, ir lauksaimnieks.
2. Kompetentās iestādes veic visus atbilstīgos pasākumus, lai pārbaudītu, vai saimniecisko izdevīgumu patiešām gūst gala lietotājs. Lai to noteiktu, tās var novērtēt tirdzniecības peļņas normas un cenas, ko piemēro attiecīgie tirgotāji.
Par šiem pasākumiem un jo īpaši kontrolēm, ko izmanto, lai pārliecinātos par saimnieciskā izdevīguma nodošanu tiešajam patērētājam, kā arī visus tajos izdarītos grozījumus Komisijai paziņo 48. pantā paredzētā pārskata veidā.
9. pants
Tirgotāju reģistrs
1. Ievešanas atļaujas, atbrīvojuma apliecības un atbalsta sertifikātus izsniedz tikai tiem tirgotājiem, kas ir reģistrēti kompetento iestāžu reģistros (še turpmāk “reģistrs”).
2. Ikviens Kopienā reģistrēts tirgotājs var lūgt, lai to ieraksta reģistrā.
Lai varētu ierakstīt reģistrā, ir jāizpilda šādi nosacījumi:
a)
tirgotāju rīcībā ir atbilstīgi līdzekļi un struktūras un tie ir juridiski tiesīgi darboties attiecīgajā nozarē un jo īpaši tie ir izpildījuši visas kompetento iestāžu uzliktās saistības, kas attiecas uz uzņēmējdarbības grāmatvedību un nodokļiem;
b)
tirgotāji garantē, ka viņi spēj darboties attiecīgajā attālākajā reģionā;
c)
saskaņā ar īpašo piegādes režīmu konkrētajam attālākajam reģionam, kā arī ievērojot minētā režīma mērķus, tirgotāji apņemas:
i)
pēc kompetentu iestāžu pieprasījuma darīt tām zināmu visu vajadzīgo informāciju par savu komercdarbību, jo īpaši attiecībā uz cenām un praktizēto peļņas normu;
ii)
darboties tikai savā vārdā un uz sava rēķina;
iii)
iesniegt to reālajai attiecīgo produktu pārdošanas jaudai atbilstīgus sertifikātu pieteikumus, jaudu pierādot ar objektīviem faktoriem;
iv)
atturēties no jebkuras rīcības, kas varētu radīt produktu mākslīgu deficītu, kā arī no pieejamo produktu tirdzniecības par nesamērīgi zemām cenām;
v)
realizējot lauksaimniecības produktus attiecīgajā attālākajā reģionā, atbilstīgi kompetento iestāžu prasībām nodrošināt, ka saimniecisku izdevīgumu no priekšrocībām gūst tiešais patērētājs.
3. Iesniedzot reģistrācijas pieteikumu vai vēlāk, tirgotājiem, kas paredz pārsūtīt vai eksportēt nepārstrādātus vai iesaiņotus produktus, ievērojot 16. panta noteikumus, jāpaziņo par savu nodomu turpināt darboties šajā jomā un attiecīgā gadījumā jānorāda iepakošanas uzņēmuma atrašanās vieta.
4. Iesniedzot reģistrācijas pieteikumu vai vēlāk, pārstrādātājiem, kas paredz pārsūtīt vai eksportēt pārstrādātus vai iesaiņotus produktus, ievērojot 16. panta vai 18. panta noteikumus, jāpaziņo par savu nodomu turpināt darboties šajā jomā un jānorāda pārstrādes uzņēmuma atrašanās vieta, un attiecīgā gadījumā jāiesniedz pārstrādāto produktu saraksts ar sīku iedalījumu produktu veidos.
10. pants
Dokumenti, kas jāuzrāda tirgotājiem, un atļauju, apliecību un sertifikātu derīgums
1. Ievērojot 4. panta 5. punktu, 5. panta 6. punktu, 7. panta 7. punktu, 14. un 15. pantu, kompetentās iestādes pieņem ievešanas atļaujas, atbrīvojuma apliecības un atbalsta sertifikāta pieteikumus, ko tirgotāji iesniedz par katru sūtījumu, ar noteikumu, ka tiem ir pievienots pirkuma rēķina oriģināls vai apstiprināta kopija, kā arī šādu dokumentu oriģināls vai apstiprināta kopija:
a)
konosaments vai aviopārvadājumu pavadzīme;
b)
par trešo valstu produktiem - izcelsmes sertifikāts vai - produktiem ar Kopienas izcelsmi - T2L dokuments vai T2LF dokuments saskaņā ar Komisijas Regulas (EEK) Nr. 2454/93 (19) 315. panta 1. un 2. punktu.
Pirkuma rēķins, konosaments vai aviopārvadājumu pavadzīme jāsastāda pieteicēja vārdā.
2. Atļauju, apliecību un sertifikātu derīguma termiņu nosaka, pamatojoties uz transportēšanas ilgumu. Kompetentā iestāde šo termiņu var pagarināt īpašos gadījumos, kad transportēšanas ilgumu ietekmē nopietni un neparedzami sarežģījumi, bet tas nedrīkst pārsniegt divus mēnešus pēc atļaujas vai sertifikāta izdošanas dienas.
11. pants
Atļauju, apliecību un sertifikātu, un preču uzrādīšana un atļauju un sertifikātu tālāk nenodošana
1. Lai izpildītu muitas formalitātes, ievešanas atļaujas, atbrīvojuma apliecības un atbalsta sertifikāti par produktiem, uz ko attiecas īpašais piegādes režīms, jāuzrāda muitas iestādēm ne vēlāk kā piecpadsmit darba dienu laikā no preču izkraušanas atļaujas saņemšanas dienas. Kompetentās iestādes drīkst samazināt šo maksimālo laika posmu.
Ja produkti ievesti pārstrādei vai uzglabāti muitas noliktavās Azoru salās, Madeirā vai Kanāriju salās un pēc tam tur laisti brīvā apgrozībā, 15 dienu maksimālo laikposmu skaita no dienas, kurā iesniedz pirmajā daļā minēto atļauju, apliecību vai sertifikātu pieteikumus.
2. Preces uzrāda neiepakotas vai atsevišķās partijās atbilstīgi uzrādītajai atļaujai, apliecībai vai sertifikātam.
Atļaujas, apliecības un sertifikātus izmanto vienai darbībai, pildot muitas formalitātes.
3. Atļaujas, apliecības un sertifikāti nav nododami tālāk.
12. pants
Produktu kvalitāte
Īpašo piegādes režīmu var piemērot tikai labas tirdzniecības kvalitātes produktiem Komisijas Regulas (EK) Nr. 800/1999 21. panta 1. punkta nozīmē.
Produktu atbilstību pirmajā daļā paredzētajām prasībām pārbauda saskaņā ar Kopienā spēkā esošajiem standartiem vai praksi ne vēlāk kā pirmo reizi laižot tirdzniecībā.
Ja konstatē, ka produkts neatbilst pirmajā daļā paredzētajai prasībai, anulē tā tiesīgumu uz īpašo piegādes režīmu, un atbilstīgo daudzumu atkārtoti iekļauj prognozētajā piegādes bilancē. Ja ir piešķirts atbalsts saskaņā ar 7. pantu, to atmaksā. Ja preces ir importētas saskaņā ar 4. un 5. pantu, jāsamaksā ievedmuitas nodoklis, ja vien attiecīgā persona neiesniedz pierādījumus tam, ka produkti ir atkārtoti eksportēti vai iznīcināti.
13. pants
Nodrošinājuma iemaksa
Iesniedzot pieteikumu ievešanas atļaujas, atbrīvojuma apliecības un atbalsta sertifikāta saņemšanai, nodrošinājumu neprasa.
Tomēr īpašos gadījumos un ciktāl tas vajadzīgs, lai nodrošinātu šīs regulas pienācīgu piemērošanu, kompetentās iestādes var pieprasīt iemaksāt nodrošinājumu, kas vienāds ar piešķirto priekšrocību summu. Tādos gadījumos piemēro Regulas (EK) Nr. 1291/2000 35. panta 1. un 4. punktu.
14. pants
Atļauju, apliecību un sertifikātu pieteikumu skaita ievērojams pieaugums
1. Ja prognozētās piegādes bilances izpildes stāvoklis norāda uz attiecīgā produkta ievešanas atļauju, atbrīvojuma apliecību vai atbalsta sertifikātu pieteikumu skaita ievērojamu pieaugumu, kas varētu apdraudēt īpašā piegādes režīma viena vai vairāku mērķu sasniegšanu, dalībvalsts veic visus nepieciešamos pasākumus, lai, ņemot vērā pieejamos krājumus un prioritāro nozaru prasības, nodrošinātu attiecīgo attālāko reģionu apgādi ar galvenajiem produktiem.
2. Ja atļauju un sertifikātu izdošana tiek ierobežota, kompetentās iestādes piemēro vienotu procentuālu samazinājumu visiem vēl neizskatītajiem pieteikumiem.
3. Panta 1. un 2. punktu piemēro pēc apspriešanās ar attiecīgajām iestādēm.
15. pants
Maksimālā daudzuma noteikšana katram atļaujas, apliecības vai sertifikāta pieteikumam
Ciktāl noteikti vajadzīgs, lai novērstu traucējumus attiecīgā attālākā reģiona tirgū vai nepieļautu tādu spekulatīvu darbību veikšanu, kas varētu ievērojami kavēt īpašā piegādes režīma netraucētu darbību, kompetentās iestādes drīkst noteikt maksimālo daudzumu katram atļaujas, apliecības vai sertifikāta pieteikumam.
Kompetentās iestādes tūlīt informē Komisiju par gadījumiem, kad piemēro šo pantu.
V NODAĻA
Eksports un nosūtīšana
16. pants
Eksporta un nosūtīšanas nosacījumi
1. Panta 2. līdz 6. punktā izklāstītie noteikumi attiecas uz to produktu eksportu un pārsūtīšanu, kas ir nepārstrādāti un kam piemērots īpašs piegādes režīms, vai kas ir iepakoti vai pārstrādāti un ražoti no produktiem, kuriem piemērots īpašs piegādes režīms.
2. Par eksportētajiem produktiem eksporta deklarācijas 44. ailē jāieraksta kāda no I pielikuma H daļā minētajām norādēm.
3. To produktu daudzumus, par kuriem saņemts atbrīvojums no ievedmuitas un kurus eksportē, atkārtoti iekļauj prognozētajā piegādes bilancē.
Par šiem produktiem nav tiesību pretendēt uz eksporta kompensāciju.
4. To produktu daudzumus, par kuriem saņemts atbrīvojums no ievedmuitas un kurus eksportē, atkārtoti iekļauj prognozētajā piegādes bilancē, un ievešanas dienā spēkā esošā uz visiem attiecināmā ievedmuitas nodokļa summu samaksā nosūtītājs vēlākais nosūtīšanas brīdī.
Šos produktus nedrīkst nosūtīt, kamēr nav iemaksāta pirmajā daļā minētā summa.
Ja nav iespējams noteikt ievešanas dienu, produktus uzskata par ievestiem dienā, kad bijis spēkā visaugstākais uz visiem attiecināmais ievedmuitas nodoklis iepriekšējā pusgadā pirms nosūtīšanas dienas.
5. To produktu daudzumus, par kuriem saņemts atbalsts un kurus eksportē vai nosūta, atkārtoti iekļauj prognozētajā piegādes bilancē, un piešķirto atbalstu eksportētājs vai nosūtītājs atmaksā vēlākais izvešanas vai nosūtīšanas laikā.
Šos produktus nedrīkst izvest vai nosūtīt, kamēr nav iemaksāta pirmajā daļā minētā summa.
Ja nav iespējams noteikt piešķirtā atbalsta summu, uzskata, ka par produktiem saņemta vislielākā atbalsta summa, ko Kopiena noteikusi par šiem produktiem pēdējā pusgada laikā pirms izvešanas vai nosūtīšanas tiesību pieteikuma iesniegšanas.
Par šiem produktiem var saņemt eksporta kompensāciju, ja ir izpildīti tās piešķiršanai paredzētie nosacījumi.
6. Kompetentās iestādes atļauj eksportēt vai nosūtīt to pārstrādāto produktu daudzumus, kuri nav minēti šā panta 3., 4. un 5. punktā un 18. pantā, tikai tad, ja pārstrādātājs vai nosūtītājs ir apliecinājis, ka attiecīgais produkts nesatur saskaņā ar īpašo piegādes režīmu importētas vai ievestas izejvielas.
Kompetentās iestādes atļauj reeksportēt vai atkārtoti pārsūtīt tos nepārstrādātos vai iesaiņotos produktus, kuri nav minēti šā panta 3., 4. un 5. punktā, tikai tad, ja eksportētājs ir apliecinājis, ka par attiecīgajiem produktiem tas nav saņēmis īpašā piegādes režīma priekšrocības.
Kompetentās iestādes atbilstīgi pārbauda šā punkta pirmajā un otrajā daļā minēto apliecinājumu pareizību un, ja nepieciešams, atgūst priekšrocības.
17. pants
Izvešanas atļauja un nozīmīgs eksporta pieaugums
1. Izvešanas atļauja nav jāuzrāda par šādu produktu eksportu:
a)
Regulas 16. panta 3. punktā minētie produkti;
b)
Regulas 16. panta 5. punktā minētie produkti, kas neatbilst nosacījumiem par eksporta kompensācijas saņemšanu.
2. Ja regulāras piegādes attālākajiem reģioniem apdraud 16. panta 1. punktā minēto produktu nozīmīgs eksporta pieaugums, kompetentās iestādes var noteikt kvantitatīvus ierobežojumus, lai nodrošinātu attiecīgo nozaru prioritāro vajadzību izpildi. Šie kvantitatīvie ierobežojumi nedrīkst būt diskriminējoši.
18. pants
Tradicionālais eksports, eksports reģionālās tirdzniecības kontekstā un pārstrādāto produktu tradicionāli sūtījumi
1. Pārstrādātāji, kas saskaņā ar 9. panta 3. punktu ir paziņojuši par savu nodomu tradicionālās tirdzniecības un reģionālās tirdzniecības ietvaros eksportēt vai tradicionālās tirdzniecības ietvaros, kā minēts Regulas (EK) Nr. 247/2006 4. panta 2. punktā, nosūtīt pārstrādātus produktus, kas satur izejvielas, kurām piemērots īpašais piegādes režīms, drīkst to darīt, ievērojot II un V pielikumā izklāstītos ikgadējo daudzumu ierobežojumus. Kompetentās iestādes izsniedz vajadzīgās atļaujas, lai nodrošinātu, ka saistībā ar minētajām darbībām netiek pārsniegti noteiktie ikgadējie daudzumi.
Ar “reģionālu tirdzniecību” saprot Francijas Aizjūras departamentu, Azoru salu, Madeiras un Kanāriju salu tirdzniecību ar trešām valstīm, kas minētas VI pielikumā.
Eksportējot reģionālās tirdzniecības ietvaros, eksportētājam Regulas (EK) Nr. 800/1999 49. pantā noteiktajos termiņos kompetentajām iestādēm jāuzrāda minētās regulas 16. pantā uzskaitītie dokumenti Ja attiecīgie dokumenti netiek iesniegti noteiktajos termiņos, kompetentās iestādes atgūst priekšrocības, kas tika piešķirtas saskaņā ar īpašo piegādes režīmu.
Uzskata, ka produkti, ko piegādā Francijas Aizjūras departamentiem, Azoru salām, Madeirai vai Kanāriju salām saskaņā ar īpašo piegādes režīmu un ko izmanto kuģu un lidaparātu apgādei ar pārtiku, ir patērēti vietējā tirgū.
2. Pārstrādājot produktus tā, ka tos var laist tirdzniecībā tradicionālā eksporta vai reģionālās tirdzniecības, vai arī tradicionālo sūtījumu ietvaros saskaņā ar 1. punkta noteikumiem, pēc analoģijas ir jāievēro tie pārstrādes nosacījumi, kurus piemēro saskaņā ar iekšējās apstrādes režīmu un muitas kontrolētas pārstrādes procedūru un kuri paredzēti Padomes Regulā (EEK) Nr. 2913/92 (20) un Regulā (EEK) Nr. 2454/93, izņemot visus parastos apstrādes veidus.
3. Eksportējot šajā pantā minētos produktus, izvešanas atļauja nav jāuzrāda.
4. Par eksportētajiem produktiem eksporta deklarācijas 44. ailē ieraksta kādu no I pielikuma I daļā minētajām norādēm.
VI NODAĻA
Pārbaudes un sankcijas
19. pants
Kontroles pasākumi
1. Administratīvās pārbaudes importējot, ievedot, eksportējot un nosūtot lauksaimniecības produktus tiek veiktas pilnībā un jo īpaši ietver kontrolpārbaudes attiecībā uz 10. panta 1. punktā minētajiem dokumentiem.
2. Fiziskās pārbaudes importējot, ievedot, eksportējot un nosūtot lauksaimniecības produktus, ko veic attiecīgajā attālākajā reģionā, veic par reprezentatīvu izlasi, ar kuru aptver vismaz 5 % no atļaujām, apliecībām un sertifikātiem, kas iesniegti saskaņā ar 11. panta noteikumiem.
Fiziskās pārbaudes veic pēc analoģijas ar Padomes Regulā (EEK) Nr. 386/90 (21) noteikto kartību.
Ja ir īpaši apstākļi, Komisija var prasīt fiziskās pārbaudes veikt attiecībā uz citādu reprezentatīvās izlases procentu.
20. pants
Sankcijas
1. Izņemot nepārvaramas varas vai dabas katastrofu gadījumus, ja tirgotājs nepilda saistības, ko tas uzņēmies saskaņā ar 9. pantu, kompetentās iestādes, neskarot sodus, kas piemērojami saskaņā ar attiecīgās valsts tiesību aktiem, rīkojas šādi:
a)
no ievešanas atļaujas, atbrīvojuma apliecības vai atbalsta sertifikāta turētāja atgūst piešķirtās priekšrocības;
b)
uz laiku aptur vai pilnībā anulē reģistrāciju, atkarībā no saistību pārkāpuma smaguma pakāpes.
Šā punkta a) apakšpunktā minētās priekšrocības ir vienādas ar atbrīvojuma no ievedmuitas nodokļiem vai atbalsta apjomu, kas ir noteikts atbilstīgi 16. panta 4. un 5. punktam.
2. Izņemot nepārvaramas varas vai dabas katastrofu gadījumus, ja atļaujas vai sertifikāta turētājs neveic paredzēto importu vai ievešanu, viņa tiesības uz atļaujas vai sertifikāta pieteikšanu tiek apturētas uz sešdesmit dienām, skaitot no minētās atļaujas vai sertifikāta derīguma termiņa beigām. Pēc apturēšanas perioda beigām turpmāko atļauju vai sertifikātu izsniegšanu veic ar nosacījumu, ka iemaksāts nodrošinājums, kura summa ir vienāda ar piešķirtajām priekšrocībām laika posmā, kuru jānosaka atbildīgajām iestādēm.
3. Atbildīgās iestādes veic vajadzīgos pasākumus to produktu daudzumu atkārtotai izmantošanai, kas atbrīvojušies, neizmantojot, daļēji izmantojot vai anulējot izsniegtās atļaujas, apliecības vai sertifikātus, vai atgūstot piešķirtās priekšrocības.
VII NODAĻA
Valsts tiesību akti
21. pants
Valsts izdotie pārvaldības un kontroles noteikumi
Atbildīgās iestādes pieņem vajadzīgos papildu noteikumus īpašā piegādes režīma pārvaldībai un kontrolei reālā laikā.
Atbildīgās iestādes paziņo Komisijai šā panta pirmās daļas īstenošanai plānotos pasākumus pirms to stāšanās spēkā.
III SADAĻA
PASĀKUMI VIETĒJO PRODUKTU ATBALSTAM
I NODAĻA
Tirdzniecība ārpus ražošanas reģiona
22. pants
Atbalsta apjoms
1. Saskaņā ar Regulas (EK) Nr. 247/2006 III sadaļas noteikumiem piešķirtā atbalsta summa attālāko reģionu produktu tirdzniecībai pārējā Kopienā nedrīkst pārsniegt 10 % no galamērķa zonā nogādātās pārdotās produkcijas vērtības, kura noteikta saskaņā ar 2. punktu.
Šo summu var palielināt līdz 13 % no pārdotās produkcijas vērtības, ja līgumslēdzējs no ražotāju puses ir ražotāju asociācija, apvienība vai organizācija.
2. Lai aprēķinātu atbalsta summu, galamērķa zonā nogādātās pārdotās produkcijas vērtību nosaka, pamatojoties uz gada līgumu (vajadzības gadījumā), konkrētiem pārvadājuma dokumentiem un visiem citiem apliecinošiem dokumentiem, ko iesniedz, lai pamatotu maksājuma pieteikumu.
Pārdotās produkcijas vērtība, kas jāņem vērā, ir piegādes vērtība pirmajā izkraušanas ostā vai lidostā.
Kompetentās iestādes var pieprasīt jebkādu papildu informāciju vai apliecinošus dokumentus, kas vajadzīgi, lai aprēķinātu atbalstu.
3. Atbalsta piešķiršanas nosacījumi, produkti un attiecīgie daudzumi ir norādīti programmās, kas apstiprinātas saskaņā ar Regulas (EK) Nr. 247/2006 24. panta 2. punktu.
23. pants
Tomāti
Par Kanāriju salu izcelsmes tomātiem ar KN kodu 0702 00 atbalsta apjoms saskaņā ar Regulas (EK) Nr. 247/2006 III sadaļu ir 3,6 euro par 100 kg, nepārsniedzot 250 000 tonnas gadā.
24. pants
Rīsi
Franču Gviānā novākto rīsu maksimālais daudzums, par kuru var saņemt atbalstu pārdošanai Gvadelupā, Martinikā un pārējā Kopienā saskaņā ar Regulas (EK) Nr. 247/2006 III sadaļu, nedrīkst pārsniegt apjomu, kurš ir līdzvērtīgs 12 000 tonnām pilnīgi slīpētu rīsu gadā.
Pārdošanai Kopienā, izņemot Gvadelupu un Martiniku, rīsu daudzums nedrīkst pārsniegt 4 000 tonnu gadā.
II NODAĻA
Atbalsta pieteikumi
25. pants
Pieteikumu iesniegšana
Atbalsta pieteikumus par kalendāro gadu iesniedz birojam, ko izraudzījušās dalībvalsts kompetentās iestādes, saskaņā ar šo iestāžu izstrādātajām veidlapām un šo iestāžu noteiktajā termiņā. Termiņu nosaka tādā veidā, lai varētu veikt vajadzīgās pārbaudes uz vietas, un tas nedrīkst pārsniegt nākamā kalendārā gada 28. februāri.
26. pants
Acīmredzamu kļūdu labošana
Ja kompetentā iestāde konstatē acīmredzamu kļūdu, atbalsta pieteikumu var koriģēt jebkurā laikā pēc tā iesniegšanas.
27. pants
Novēlota pieteikumu iesniegšana
Ja nav nepārvaramas varas vai ārkārtas apstākļu, iesniedzot pieteikumu pēc 25. pantā noteiktā termiņa beigām, tā atbalsta apjomu, kādu audzētājs būtu bijis tiesīgs saņemt, ja pieteikums būtu ticis iesniegts noteiktajā termiņā, samazina par 1 % par katru nokavēto dienu. Ja kavēšanās pārsniedz 25 kalendārās dienas, pieteikumu uzskata par nepieņemamu.
28. pants
Atbalsta pieteikumu atsaukšana
1. Atbalsta pieteikumu jebkurā brīdī var pilnībā vai daļēji atsaukt.
Tomēr, ja kompetentā iestāde jau ir informējusi audzētāju par pārkāpumiem atbalsta pieteikumā vai ir paziņojusi audzētājam par nodomu veikt pārbaudi uz vietas un ja šajā pārbaudē uz vietas atklājas pārkāpumi, tad nav atļauts atsaukt tās atbalsta pieteikuma daļas, kurās ir konstatēti pārkāpumi.
2. Atsaucot pieteikumu saskaņā ar 1. punktu, prasītājs atgriežas stāvoklī, kādā tas bija pirms attiecīgā atbalsta pieteikuma vai tā daļas iesniegšanas.
29. pants
Atbalsta izmaksāšana
Pēc atbalsta pieteikumu un apstiprinošo dokumentu pārbaudes un atbalsta apjoma noteikšanas, piemērojot Regulas (EK) Nr. 247/2006 9. pantā paredzētās Kopienas atbalsta programmas, kompetentās iestādes par kalendāro gadu izmaksā šādu veidu atbalsta summas:
-
atbalstu saskaņā ar īpašo piegādes režīmu izmaksā visu gadu,
-
tiešo maksājumu summas izmaksā saskaņā ar Padomes Regulas (EK) Nr. 1782/2003 (22) 28. pantu,
-
pārējos maksājumus izmaksā laikposmā no kārtējā gada 16. oktobra līdz nākamā gada 30. jūnijam.
III NODAĻA
Kontroles pasākumi
30. pants
Vispārējie principi
Pārbaudes veic, izmantojot administratīvās pārbaudes un pārbaudes uz vietas.
Administratīvās pārbaudes veic visaptveroši un tajās ietver kontrolpārbaudes, cita starpā izmantojot Regulas (EK) Nr. 1782/2003 II sadaļas 4. nodaļā paredzētās integrētās administrācijas un kontroles sistēmas datus.
Pamatojoties uz riska analīzi saskaņā ar šīs regulas 32. panta 1. punktu, kompetentās iestādes veic pārbaudes uz vietas, izskatot vismaz 5 % atbalsta pieteikumu. Pārbaudāmajai atbalsta pieteikumu izlasei jāaptver arī vismaz 5 % no kopējā produkcijas daudzuma, par kuru saņem atbalstu.
Visos attiecīgajos gadījumos dalībvalstis izmanto integrēto administrācijas un kontroles sistēmu.
31. pants
Pārbaudes uz vietas
1. Par pārbaudēm uz vietas iepriekš nepaziņo. Stingri ierobežotu iepriekšēju brīdinājumu tomēr var sniegt ar noteikumu, ka netiek apdraudēts pārbaudes mērķis. Iepriekšēju brīdinājumu, izņemot attiecīgi pamatotus gadījumus, sniedz ne ātrāk kā 48 stundas iepriekš.
2. Attiecīgā gadījumā šajā regulā paredzētās pārbaudes uz vietas veic vienlaikus ar citām pārbaudēm, kas paredzētas Kopienas noteikumos.
3. Attiecīgo pieteikumu vai pieteikumus noraida, ja audzētāji vai viņu pārstāvji kavē veikt pārbaudes uz vietas.
32. pants
Uz vietas pārbaudāmo audzētāju atlase
1. Audzētājus, kuru saimniecībā veic pārbaudi uz vietas, izvēlas kompetentā iestāde, ņemot vērā riska analīzi un iesniegto atbalsta pieteikumu reprezentativitāti. Veicot riska analīzi, ņem vērā:
a)
attiecīgā atbalsta apjomu;
b)
lauksaimniecības zemes gabalu skaitu, platību un dzīvnieku skaitu, uz kuru attiecas pieteikums, vai saražotās, pārvadātās, pārstrādātās vai pārdotās produkcijas daudzumu;
c)
izmaiņas salīdzinājumā ar iepriekšējo gadu;
d)
iepriekšējo gadu pārbaužu rezultātus;
e)
citus faktorus, ko nosaka dalībvalstis.
Lai nodrošinātu reprezentativitāti, dalībvalstis pēc nejaušības principa atlasa 20 % līdz 25 % no minimālā to audzētāju skaita, attiecībā uz kuriem jāveic pārbaudes uz vietas.
2. Kompetentā iestāde glabā uzskaiti par iemesliem, kāpēc katrs audzētājs izvēlēts pārbaudes veikšanai uz vietas. Pirms pārbaudes uz vietas sākuma par šiem iemesliem informē inspektoru, kas veic pārbaudi.
33. pants
Pārbaudes ziņojums
1. Par katru pārbaudi uz vietas sagatavo pārbaudes ziņojumu, kurā sīki izklāstītas veiktās pārbaudes. Ziņojumos jo īpaši norāda:
a)
pārbaudītos pieteikumus un atbalsta shēmas;
b)
klātesošās personas;
c)
pārbaudītos lauksaimniecības zemes gabalus, izmērītos lauksaimniecības zemes gabalus, mērījumu rezultātus par katru izmērīto zemes gabalu un izmantotās mērīšanas metodes;
d)
konstatēto dzīvnieku skaitu un veidus un, attiecīgā gadījumā, krotāliju numurus, ierakstus reģistrā un elektroniskajā datu bāzē par liellopiem un visus pārbaudītos apstiprinošos dokumentus, pārbaužu rezultātus un, attiecīgā gadījumā, īpašus novērojumus attiecībā uz individuāliem dzīvniekiem vai viņu identifikāciju kodu;
e)
pārbaudītās saražotās, pārvadātās, pārstrādātās vai pārdotās produkcijas daudzumu;
f)
vai audzētājs bija iepriekš brīdināts par apmeklējumu un, ja bija, tad cik ilgu laiku iepriekš;
g)
visus pārējos veiktos pārbaudes pasākumus.
2. Audzētājiem vai viņu pārstāvjiem dod iespēju parakstīt ziņojumu, lai apliecinātu savu klātbūtni pārbaudē, un pievienot novērojumus. Ja tiek konstatēti pārkāpumi, audzētājs saņem kontroles ziņojuma kopiju.
Ja pārbaude uz vietas tiek veikta no attāluma, dalībvalstis var nolemt nedot audzētājiem vai viņu pārstāvjiem iespēju parakstīt kontroles ziņojumu, ja minētajā pārbaudē no attāluma nav konstatēti pārkāpumi.
IV NODAĻA
Maksājumu samazinājumi un nepiešķiršana, nepamatoti maksājumi
34. pants
Maksājumu samazinājumi un nepiešķiršana
Ja atklājas, ka saistībā ar atbalsta pieteikumiem sniegtā informācija nesakrīt ar to, kas konstatēts III nodaļā paredzēto pārbaužu rezultātā, dalībvalsts samazina atbalsta maksājumus un izslēdz pieteikumu. Šādām sankcijām ir jābūt efektīvām, samērīgām un preventīvām.
35. pants
Izņēmumi, piemērojot samazināšanu un izslēgšanu
1. Regulas 34. pantā paredzēto samazināšanu un izslēgšanu nepiemēro tad, ja audzētāji iesnieguši pareizu faktisko informāciju vai ja viņi var citādi pierādīt, ka nav vainojami.
2. Samazināšanu un izslēgšanu nepiemēro attiecībā uz tām atbalsta pieteikuma daļām, par kurām audzētājs rakstiski norādījis kompetentajai iestādei, ka tās nav pareizas vai kļuvušas nepareizas pēc pieteikuma iesniegšanas, ar nosacījumu, ka audzētājs nav ticis brīdināts par to, ka kompetentā iestāde plānojusi veikt pārbaudi uz vietas, un ka kompetentā iestāde nav informējusi audzētāju par viņa pieteikumā atklātajiem pārkāpumiem.
Pamatojoties uz audzētāja sniegto informāciju, kas minēta pirmā daļā, atbalsta pieteikumu koriģē, lai atspoguļotu faktisko stāvokli.
36. pants
Nepamatotā maksājuma atgūšana un sankcijas
1. Ja maksājums bijis nepamatots, pēc analoģijas piemēro Komisijas Regulas (EK) Nr. 796/2004 (23) 73. pantu.
2. Ja nepamatots maksājums saņemts nepatiesu ziņu, viltotu dokumentu vai saņēmēja rupjas nolaidības dēļ, papildus piemēro arī soda naudu, kuras summa vienāda ar nepamatotā maksājuma summu, pieskaitot procentu, ko aprēķina saskaņā ar Regulas (EK) Nr. 796/2004 73. panta 3. punkta noteikumiem.
37. pants
Nepārvarama vara un ārkārtas apstākļi
Kompetentajai iestādei saskaņā ar Regulas (EK) Nr. 796/2004 72. panta noteikumiem paziņo par nepārvaramas varas vai ārkārtas apstākļu gadījumiem Regulas (EK) Nr. 1782/2003 40. panta 4. punkta nozīmē.
IV SADAĻA
PAPILDU PASĀKUMI
I NODAĻA
Grafiskais simbols
38. pants
Grafiskā simbola izmantošana
1. Regulas (EK) Nr. 247/2006 14. pantā paredzēto grafisko simbolu izmanto tikai, lai nodrošinātu to attālākajiem reģioniem raksturīgo kvalitatīvu nepārstrādāto vai pārstrādāto lauksaimniecības produktu atpazīstamību un patēriņu, kuri atbilst prasībām, kas noteiktas pēc to nozares organizāciju iniciatīvas, kuras pārstāv minēto reģionu uzņēmējus.
Grafiskais simbols ir šīs regulas VII pielikumā ievietotais simbols.
2. Panta 1. punkta pirmajā daļā paredzētās prasības attiecas uz kvalitātes standartu noteikšanu vai uz audzēšanas, ražošanas vai izgatavošanas veidu un paņēmienu ievērošanu, kā arī uz noformējuma un iesaiņojuma standartu ievērošanu.
Šīs prasības nosaka, atsaucoties uz Kopienas tiesību aktu noteikumiem vai, ja tādu nav, uz starptautiskajiem standartiem, vai, attiecīgā gadījumā, tās nosaka īpaši šo attālāko reģionu produktiem pēc attiecīgo nozaru organizāciju priekšlikuma.
39. pants
Tiesības izmantot grafisko simbolu
1. To dalībvalstu kompetentās iestādes, kurās produkciju ražo, vai organizācijas, ko kompetentās iestādes pilnvarojušas šādam nolūkam, par katru produktu, par kuru noteiktas 38. pantā minētās prasības, saskaņā ar produkta īpašībām piešķir tiesības izmantot grafisko simbolu uzņēmējiem kādā no šādām kategorijām:
a)
individuāliem vai organizācijās vai grupās apvienotiem ražotājiem;
b)
tirdzniecības nozares uzņēmējiem, kas iesaiņo produktu pārdošanas nolūkā;
c)
pārstrādāto produktu izgatavotājiem, kas darbojas sava attālākā reģiona teritorijā.
2. Panta 1. punktā paredzētās tiesības iegūst, saņemot apstiprinājumu uz vienu vai vairākiem tirdzniecības gadiem.
40. pants
Apstiprinājums
1. Regulas 39. panta 2. punktā minēto apstiprinājumu pēc viņu pieprasījuma piešķir uzņēmējiem, kuri uzskaitīti minētā panta 1. punktā un kuru rīcībā attiecīgā gadījumā ir nepieciešamās iekārtas un tehniskais aprīkojums attiecīgā produkta ražošanai vai izgatavošanai saskaņā ar 38. pantā minētajām prasībām, un kuri apņemas ievērot šādas saistības:
a)
attiecīgi ražot, iesaiņot vai izgatavot produktus, kas atbilst minētajām prasībām;
b)
veikt uzskaiti, kas ļauj īpaši kontrolēt tā produkta ražošanu, iesaiņošanu vai izgatavošanu, kuram var piešķirt grafisko simbolu;
c)
pakļauties visiem kontroles pasākumiem un visām pārbaudēm, kuras kompetentās iestādes pieprasa.
2. Apstiprinājumu atsauc, ja kompetentā iestāde konstatē, ka apstiprinātais uzņēmējs nav izpildījis uz produktu attiecinātās prasības vai nav ievērojis kādu no 1. punktā uzskaitītajām saistībām. Apstiprinājumu atsauc pagaidu kārtā vai pavisam, atkarībā no konstatēto pārkāpumu smaguma pakāpes.
41. pants
Grafiskā simbola izmantošanas nosacījumu kontrole
Kompetentās iestādes regulāri pārbauda, kā apstiprinātie uzņēmēji ievēro grafiskā simbola izmantošanas nosacījumus un 40. pantā paredzētās saistības.
Kompetentās iestādes var uzticēt veikt šīs pārbaudes šādā nolūkā pilnvarotām struktūrvienībām, kam ir vajadzīgās tehniskās zināšanas un kas atbilst objektivitātes prasībām. Tādā gadījumā šīs struktūrvienības kompetentajām iestādēm sniedz regulārus ziņojumus par kontroles pasākumu gaitu.
42. pants
Valsts pasākumi
1. Kompetentās iestādes pieņem nepieciešamos papildu administratīvos pasākumus grafiskā simbola izmantošanas pārvaldībai. Šādi pasākumi var būt nodevas iekasēšana no uzņēmējiem par grafiskā simbola iespiešanu, kā arī par pārvaldes administratīvo izdevumu un kontroles pasākumu izmaksu segšanu.
2. Kompetentās iestādes nekavējoties paziņo Komisijai, kādi ir dienesti vai, attiecīgā gadījumā, iestādes, kas atbildīgas par 39. panta 2. punktā paredzētā apstiprinājuma piešķiršanu un par to kontroles pasākumu īstenošanu, ko veic šīs nodaļas noteikumu piemērošanai. Trīs mēnešu laikā no šīs regulas spēkā stāšanās dienas tās paziņo arī šā panta 1. punktā minēto papildu pasākumu plānus pirms to pieņemšanas.
43. pants
Grafiskā simbola izmantošana nevietā un reklāma
Dalībvalstis piemēro attiecīgus spēkā esošus tiesību aktus, lai novērstu un, ja vajadzīgs, sodītu par grafiskā simbola izmantošanu nevietā, vai veic šim nolūkam nepieciešamos pasākumus. Sešu mēnešu laikā pēc šīs regulas stāšanās spēkā tās paziņo Komisijai īstenojamos pasākumus.
Dalībvalstis nodrošina attiecīgu grafiskā simbola un to produktu reklāmu, kuriem šo simbolu var izmantot.
44. pants
Atveides un izmantošanas nosacījumi
Grafisko simbolu atveido un izmanto saskaņā ar VII pielikumā izklāstītajiem tehniskajiem noteikumiem.
II NODAĻA
Tabakas ievešana Kanāriju salās
45. pants
Kārtība, kādā piešķir atbrīvojumu no ievedmuitas par tabaku
1. Ikgadējais periods Regulas (EK) Nr. 247/2006 22. panta 1. punktā minētā gada importa maksimālā apjoma aprēķināšanai sākas 1. janvārī un beidzas tā paša gada 31. decembrī.
2. Regulas (EK) Nr. 247/2006 22. panta piemērošanas nolūkā “tabakas izstrādājumu vietējā ražošana” ir tās darbības, ko Kanāriju salu arhipelāgā veic ar mērķi šīs regulas VII pielikumā uzskaitītos produktus pārstrādāt gatavos izstrādājumos patērēšanai smēķēšanā.
3. Regulas (EK) Nr. 247/2006 22. panta 1. punktā minētās jēltabakas un nepabeigtas apstrādes tabakas daudzumus aprēķinot pārvērš jēltabakā ar izgrieztu vidējo dzīslu, pamatojoties uz šīs regulas VIII pielikumā norādītajiem ekvivalences koeficientiem.
46. pants
Atbrīvojuma nosacījumi
1. Importējot VIII pielikumā uzskaitītos produktus, jāuzrāda atbrīvojuma sertifikāts. Atļaujas pieteikuma un atļaujas 20. ailē jābūt vienai no I pielikuma J daļā minētajām norādēm.
Ja šajā regulā nav paredzēts citādi, pēc analoģijas piemēro 2., 5., 9. līdz 13., 15., 19. un 20. pantu.
2. Kompetentās iestādes nodrošina, lai šīs regulas VIII pielikumā uzskaitītie produkti tiktu izmantoti saskaņā ar šai jomā pieņemtajiem Kopienas noteikumiem, un jo īpaši ar Regulas (EEK) Nr. 2454/93 291. līdz 300. pantu.
V SADAĻA
VISPĀRĪGI UN NOBEIGUMA NOTEIKUMI
47. pants
Paziņojumi
1. Attiecībā uz īpašo piegādes režīmu kompetentās iestādes vēlākais nākamā mēneša 15. datumā pēc katra ceturkšņa beigām Komisijai par atsauces kalendārā gada iepriekšējiem mēnešiem paziņo šādus datus, sadalot tos pa produktiem un KN kodiem un, attiecīgā gadījumā, pēc galapatēriņa:
a)
daudzumus, kas sadalīti pēc tā, no kādas trešās valsts tie importēti vai no kādas Kopienas dalībvalsts tie piegādāti;
b)
atbalsta apjomu un radušos izdevumus, sadalot tos pēc produktiem un, attiecīgā gadījumā, pēc galapatēriņa;
c)
daudzumus, par kādiem atļaujas vai sertifikāti nav izmantoti, sadalot tos pēc atļauju vai sertifikātu kategorijām;
d)
visus daudzumus, kas atkārtoti eksportēti vai pārsūtīti saskaņā ar 16. pantu, un katra atgūtā atbalsta summu un to kopsummu;
e)
visus daudzumus, kas atkārtoti eksportēti vai pārsūtīti pēc to pārstrādes saskaņā ar 18. panta noteikumiem;
f)
vienas produktu kategorijas kopējā daudzuma ietvaros veiktos pārcēlumus un prognozējamo piegāžu bilanču grozījumus attiecīga perioda laikā;
g)
pieejamo atlikumu un izmantošanas procentu.
Pirmajā daļā minētos datus sniedz, pamatojoties uz izmantotajām atļaujām, apliecībām un sertifikātiem.
2. Attiecībā uz vietējās produkcijas atbalstu dalībvalstis paziņo Komisijai:
a)
vēlākais katra gada 31. martā - par iepriekšējo kalendāro gadu saņemtos atbalsta pieteikumus un to attiecīgos apjomus;
b)
vēlākais katra gada 31. jūlijā - par iepriekšējo kalendāro gadu galīgi atbilstīgos atbalsta pieteikumus un to attiecīgos apjomus.
48. pants
Pārskats
1. Regulas (EK) Nr. 247/2006 28. panta 2. punktā minētajā pārskatā iekļauj:
a)
iespējamās nozīmīgās sociāli ekonomiskās un lauksaimnieciskās vides izmaiņas;
b)
par katra pasākuma īstenošanu pieejamo fizisko un finanšu datu apkopojumu, kam pievieno šo datu analīzes rezultātus un, attiecīgā gadījumā, ziņas par to darbības nozari, kurā veic šo pasākumu, kā arī šīs nozares analīzes datus;
c)
to, kas pārskata iesniegšanas dienā jau panākts šo pasākumu un prioritāšu īstenošanā salīdzinājumā ar nospraustajiem darbības un īpašajiem mērķiem, sniedzot skaitliski izteiktus rādītājus;
d)
pasākumu pārvaldē un īstenošanā sastapto svarīgāko problēmu apkopojumu;
e)
pasākumu rezultātu izvērtējumu kopumā, ņemot vērā to savstarpējo saistību;
f)
par īpašo piegādes režīmu:
-
datus un analīzi par cenu tendencēm un piešķirto priekšrocību ietekmi, kā arī to, kādi pasākumi un kādas pārbaudes veiktas, lai nodrošinātu šo ietekmi,
-
ņemot vērā pārējos pastāvošos atbalsta veidus, šo atbalsta veidu samērīguma analīzi salīdzinājumā ar papildu izmaksām produktu nogādei attālākajos reģionos un ar praktizētajām cenām to izvešanai uz trešām valstīm, kā arī - ja produkti paredzēti pārstrādei vai ja tās ir lauksaimniecībā izmantojamās vielas - papildu izmaksas, ko rada šo teritoriju atrašanās uz salām un lielais attālums līdz tām;
g)
norādi par to, kāda ir katrai programmā ietvertajai darbībai izvirzīto mērķu īstenošanas pakāpe, kas noteikta ar objektīvi nosakāmu rādītāju palīdzību;
h)
datus par attiecīgā reģiona gada piegāžu bilanci patēriņa, ganāmpulka izmaiņu, ražošanas un tirdzniecības izteiksmē;
i)
datus par faktiski piešķirtajām summām par programmas darbību īstenošanu, pamatojoties uz tādiem dalībvalstu noteiktiem kritērijiem kā to audzētāju skaits, kas saņēmuši atbalstu, dzīvnieku skaits, uz ko attiecas maksājumi, platības, par kādām saņemts atbalsts, vai attiecīgo lauku saimniecību skaits;
j)
informāciju par katras programmā ietvertās darbības finansiālo īstenošanu;
k)
statistikas datus par kompetento iestāžu veiktajām pārbaudēm un piemērotajām sankcijām;
l)
dalībvalsts sniegtās piezīmes par programmas īstenošanu.
2. Par 2006. gadu pārskatā iekļauj novērtējumu tam, kā attiecīgā reģiona lopkopībā un lauksaimnieciskajā ražošanā atbalsta programma ietekmējusi tradicionālās darbības, kas saistītas ar liellopu, aitas un kazas gaļas ražošanu.
49. pants
Grozījumi programmās
1. Grozījumus programmās, kas apstiprinātas saskaņā ar Regulas (EK) Nr. 247/2006 24. panta 2. punkta noteikumiem, iesniedz Komisijai apstiprināšanai.
Tomēr apstiprināšana nav vajadzīga šādiem grozījumiem:
a)
attiecībā uz prognozējamo piegāžu bilancēm dalībvalsts var mainīt atbalsta līmeni un to produktu daudzumu, uz kuriem var attiekties īpašais piegādes režīms;
b)
attiecībā uz Kopienas atbalsta programmām par vietējo produkciju dalībvalstis var mainīt finansiālo atbalstu, ko piešķir par katru pasākumu, un katra atbalsta summu, palielinot vai samazinot to līdz 20 % salīdzinājumā ar summām, kas bijušas spēkā grozījumu pieprasījuma iesniegšanas brīdī.
2. Dalībvalstis reizi gadā Komisijai paziņo par plānotajiem grozījumiem. Tomēr nepārvaramas varas vai ārkārtas apstākļu gadījumos dalībvalstis var paziņot par grozījumiem jebkurā laikā. Ja Komisijai nav iebildumu, plānotos grozījumus piemēro aiznākamā mēneša pirmajā dienā pēc minētās paziņošanas.
50. pants
Mācību, demonstrējumu projektu, izglītības un tehniskās palīdzības pasākumu finansēšana
Summa, kas vajadzīga to pētījumu, demonstrējumu projektu, mācību un tehniskās palīdzības pasākumu finansēšanai, kuri paredzēti programmā, kas tās īstenošanai apstiprināta saskaņā ar Regulas (EK) Nr. 247/2006 24. panta 2. punkta noteikumiem, nedrīkst pārsniegt 1 % no attiecīgās programmas finansējuma kopsummas.
51. pants
Valsts papildu pasākumi
Dalībvalstis veic visus vajadzīgos papildu pasākumus, lai nodrošinātu šīs regulas piemērošanu.
52. pants
Avansa maksājumu samazināšana
Neskarot budžeta disciplīnas jomā noteiktos vispārējos noteikumus, gadījumā, ja informācija, ko, piemērojot 47. un 48. pantu, dalībvalstis nosūta Komisijai, ir nepilnīga vai tā nav nosūtīta noteiktajā termiņā, Komisija var uz laiku samazināt avansa pārskaitījumus uz lauksaimniecības izdevumu kontiem, izmantojot vienotu likmi.
53. pants
Atcelšana
Ar šo atceļ Regulas (EEK) Nr. 388/92, (EEK) Nr. 2174/92, (EEK) Nr. 2233/92, (EEK) Nr. 2234/92, (EEK) Nr. 2235/92, (EEK) Nr. 2039/93, (EEK) Nr. 2040/93, (EK) Nr. 1418/96, (EK) Nr. 2054/96, (EK) Nr. 20/2002, (EK) Nr. 1195/2002, (EK) Nr. 43/2003, (EK) Nr. 995/2003, (EK) Nr. 14/2004 un (EK) Nr. 188/2005.
Atsauces uz atceltajām regulām uzskata par atsaucēm uz šo regulu, un tās lasa saskaņā ar korelācijas tabulu, kas sniegta IX pielikumā.
54. pants
Spēkā stāšanās
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Ikvienā attiecīgajā dalībvalstī to piemēro no dienas, kad Komisija paziņojusi, ka tā apstiprinājusi attiecīgās dalībvalsts programmu saskaņā ar Regulas (EK) Nr. 247/2006 24. panta 2. punkta noteikumiem.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 12. aprīlī

Labels: 3
19
6